**Тэма: Правапіс суфіксаў дзеепрыметнікаў залежнага стану прошлага часу -н-, -ен-, ан-, -т-**

 **( урок беларускай мовы ў 7 класе)**

**Мэта**: садзейнічаць фарміраванню ўмення тлумачыць утварэнне дзеепрыметнікаў залежнага стану прошлага часу, правільна ўтвараць і ўжываць іх у сваім маўленні, выпрацоўваць навык правільнага напісання суфіксаў -н-, -ен-, -ан,-т-.

**Задачы:**

- выпрацоўваць уменне вызначаць утваральную аснову і ўтваральныя сродкі дзеепрыметнікаў залежнага стану прошлага часу;

- фарміраваць навыкі беспамылковага ўтварэння і напісання дзеепрыметнікаў;

- дарэчна ўжываць дзеепрыметнікі ва ўласным маўленні пры стварэнні вусных і пісьмовых тэкстаў;

- стымуляваць цікавасць вучняў да таямніц беларускай народнай культуры, выхоўваць у іх пачуццё нацыянальнай годнасці.

**Абсталяванне** : індывідуальныя карткі з тэкстам “Уваходзіны”, карткі з заданнямі, магнітафон, аўдыёзапіс песні “Сёння ў нашай хаце свята”, рэфлексійныя карткі.

**Эпіграф**:

Ужо хата новая гатова,

І трэскі ўжо прыбраныя, і дровы;

Над белым дахам, як карона,

Красуе комінак чырвоны;

Прыветна вокны пазіраюць,

Бы вас у госці запрашаюць…

*Якуб Колас*

**Ход урока**

**І**. **Арганізацыйны этап** ( гучыць песня “Сёння ў нашай хаце свята”)

***Настаўнік:***

Добры дзень, дзеці! Добры дзень, паважаныя госці! Дзеці, а якія ветлівыя словы – прывітанні вы ведаеце?

***Дзеці :***

Добры дзень добрым людзям!

Божае Вам блаславенне!

Добрага Вам здароўя!

З мірам прымаем, дабра жадаем!

***Настаўнік:***

Дарагія дзеткі,я жадаю вам дабра, поспехаў і плённай працы!

(Запіс даты і тэмы ў сшыткі)

**ІІ. Матывацыйны этап.**

**1. Работа з эпіграфам ( настаўнік чытае радкі Я.Коласа)**

Пытанні:

Якім настроем прасякнуты радкі з паэмы Я.Коласа? ( *Радасным , вясёлым, аптымістычным****)***.

Чаму такі настрой перадае аўтар? (*Збудавана новая хата, сям’я будзе перасяляцца*)?

Ці даводзілася вам пераязджаць у новую хату, кватэру?

***Настаўнік:***

Гэта цэлы абрад, з якім звязана шмат павер’яў, забарон. Іх прытрымліваліся нашы бабулі і дзядулі. Сёння мы перагорнем з вамі адну старонку энцыклапедыі жыцця нашых продкаў, паспрабуем услухацца ў іх мудрае слова, удумацца ў змест абрада “Уваходзіны”.

**2.Лексічная работа**

 Вы пачулі новае слова – уваходзіны. Падбярыце сінонімы да яго і перакладзіце на рускую мову:

 Уваходзіны – наваселле, уходзіны, улазіны; новоселие.

 У абрадзе “Уваходзіны” абавязкова будзе ўдзельнічаць дзеепрыметнік. Давайце паспрабуем знайсці яго ў паэтычных радках і запішам у свае сшыткі. (*Прыбраныя*).

 Дакажыце, што гэта дзеепрыметнік, ахарактарызуйце яго.

(*Прыбраныя – форма дзеяслова, абазначае прымету прадмета трэскі паводле дзеяння; трэскі, якія прыбралі; адказвае на пытанне якія? Як дзеяслоў, закончанага трывання, прошлага часу. Як прыметнік, множнага ліку, Н.склону*).

Пры дапамозе чаго ўтвараюцца дзеепрыметнікі залежнага стану прошлага часу? (*Суфіксаў –н-, -ан-, -ен-, -т-*).

Пры дапамозе якога суфікса ўтварыўся наш дзеепрыметнік прыбраныя -н- ці –ан-? Я думаю, што на гэта пытанне мы атрымаем адказ на працягу ўрока.

**ІІІ. Інфармацыйна-пошукавы этап.**

**1. Паўтарэнне вывучанага**

1.1 Франтальнае апытванне:

- Дзеепрыметнік – гэта часціна мовы? (*Асобая форма дзеяслова*).

-Прыметы якіх часцін мовы ён мае? (*Прыметніка, дзеяслова*).

-Як прыметнік, па чым змяняецца? (*Род, лік, склон*).

-Як і дзеяслоў, дзеепрыметнік мае(*Час, трыванне*).

-Які час, трыванне? (*Цяперашні і прошлы час, закончанае і незакончанае трыванне*).

- А што яшчэ мае дзеепрыметнік? (*Стан*).

-Які? (*Залежны і незалежны*).

-Што абазначае залежны і незалежны стан?(*Прымета, якую ўтварыў сам прадмет, асоба; прымета, якую ўтварыў іншы прадмет або асоба*).

1.2 Праверка дамашняга задання:

- Вусныя лінгвістычныя выказванні: “Утварэнне дзеепрыметнікаў незалежнага стану” і “Утварэнне дзеепрыметнікаў залежнага стану”.

**2. Арганізацыя пазнавальнай дзейнасці вучняў.**

2.1.Франатальнае апытванне:

- Давайце ўспомнім, што не ўваходзіць у аснову інфінітыва? *(-ць,- ці,- чы*).

- Запішыце і вусна прааналізуйце прапанаваныя прыклады ўтварэння дзеепрыметнікаў, зрабіце вывад: ад якіх асноў утварыліся дзеепрыметнікі і якія яны маюць суфіксы?

засеяць – засеяны;

сарваць – сарваны;

прывезці – прывезены;

асвятліць – асветлены.

- Паслы якіх літар пішацца ў дзеепрыметніках суфікс –н-? (*а, я*).

- А суфіксы -ен-, -ан-? (*Пасля зычных*).

- А што адбываецца з галоснымі літарамі е,і,ы, якія былі ў аснове дзеяслова? (*Яны выпадаюць*).

- Ці бывае -нн- у суфіксах дзеепрыметнікаў? (*Не*).

**2.2.          Праца з лінгвістычным тэкстам:**

Прачытайце па падручніку правіла і адкажыце на пытанне: аб чым мы яшчэ не сказалі?(*Пра ўжыванне і правапіс суфікса -т-*).

2.3  Праца са схемай-памяткай (*у падручніку*).

-Карыстаючыся памяткай, вызначце цяпер суфікс у дзеепрыметніку прыбрыныя? *(-н-).*

- Ад асновы якога дзеяслова ўтвораны? (*Прыбра-*).

**ІV.Здароўезберагаючы этап.**

А зараз давайце адпачнем. Комплекс практыкаванняў для вачэй.

**V.Трэніровачна–карэкцыйны этап.**

1. Праца з падручнікам.

1.1 Індывідуальная работа каля дошкі:

 - заданне на дошцы (1 вучань) : у запісаных сказах замяніць дзеясловы патрэбнымі дзеепрыметнікамі; паставіць патрэбныя знакі прыпынку ў сказах.

Сказы. (Вызваліць) горад ляжаў у руінах. Жылы фонд быў (знішчыць) на 83%. На буйных магістралях Гомеля – вуліцах Савецкай, Кірава, Інтэрнацыянальнай і іншых – засталося толькі некалькі ( палова разбурыць) будынкаў. Зараз Гомель (адрадзіць) ад руін і попелу гасцінна сустракае ўсіх.

Праца з тэкстам “Уваходзіны”

а) дзелавая гульня “Карэктар” (знайсці ў тэксце 7 арфаграфічных памылак);

б) знайсці ў тэксце дзеепрыметнікі залежнага стану прошлага часу, выпісаць іх, абазначыць суфіксы;

в) работа са слоўнікам( тлумачэнне незразумелых слоў і пераклад іх на рускую мову).

Уваходзіны

Дом збудаваны, наступіў час перасялення. Звычайна  першым у хату ішоў гаспадар з гаршчком, напоўненным жарам з вуголем. За ім хатнія неслі нажытую маёмасьць. Гаспадар абносіў гаршчок уздоўш сцен, спыняючыся на імгненне у кожным куце. Потым ставіў гэты гаршчок на прыпечак і адразу запальваў у печы падрыхтаванныя дровы. А напярэдадні ў новы дом запускалі пеўня ці курыцу. Калі спужаны певень спеваў, то гэта лічылася добрым знакам, калі ж не – дрэнным.

-  Работа над памылкамі: напоўненым, з вуголлем, маёмасць, уздоўж, на імгненне ў, падрыхтаваныя, спяваў.

- Работа са слоўнікам: кут-угол, маёмасць-имущество,состояние.

- Праверка дзеепрыметнікаў: збудаваны, напоўненым, нажытую, падрыхтаваныя, спужаны.

Творчае заданне.

Па выпісаных дзеепрыметніках узнавіць тэкст “Уваходзіны”

4. Развіццё маўлення.

Настаўнік:

-Нашы продкі верылі ў тое, што ўсе рытуалы ўплываюць на наша жыццё.

Вучні расказваюць аб тым, якія існавалі і існуюць у беларусаў павер’і, звязаныя з Уваходзінамі, што ўплываюць на лёс чалавека, прыносяць удачу ці бяду.

- У славянскіх народаў быў такі звычай: трэба, каб новая хата сем дзён пастаяла недабудаванай. Шэсць дзён у ёй павінны начаваць розныя хатнія жывёлы, і толькі на сёмы дзень туды магла пераходзіць сям’я.

-Пры ўваходзінах трэба было памазаць мёдам, сабраным на сваёй пасецы, усе чатыры куты, каб жыццё было салодкае.

-Было прынята ўкрасці ў суседзяў качаргу і прынесці яе ў новы дом, але перш за ўсё заносілі абраз і стол.

- У асобных раёнах Беларусі сустракаўся і такі звычай: пры ўваходзінах праз адчыненыя дзверы кідалі клубок нітак. Трымаючыся за нітку, члены сям’і па старшынству ўваходзілі ў хату.

- Першымі ў новую хату патрэбныя рэчы заносілі звычайна гаспадар ці гаспадыня. Але, калі яны былі бяздзетныя, па іх даручэнні гэта рабілі іншыя родзічы, што мелі дзяцей, або цяжарная жанчына.

-Засяляючыся ў новы дом, абавязкова прыбярыце ў старым – нічога не пакідайце пасля сябе.

- Сярод беларусаў шырока бытавала павер’е аб тым, што сапраўдным гаспадаром хаты з’яўляецца дамавічок, таму трэба зваць яго з сабой, пры гэтым прыхапіць жменьку смецця каля парога старога жылля.

-  Калі дамачадцы пераступяць парог хаты, то бацька клаў ва ўсе куты хаты па тры манеты (на багацце), а маці рассыпала па падлозе жменю жыта, каб доўжалася жыццё і нараджаліся дзеці.

- Вокны надзялялі асобай святасцю. Яно павінна быць заўсёды чыстым. Праз вокны катэгарычна забаранялася пляваць, выкідваць смецце, выліваць брудную ваду, сварыцца і г. д. Лічылася, што пад вакном стаіць анёл, які ахоўвае дом і ўсіх яго жыхароў. Не забывайцеся і вы пра гэта!

- Сярод беларусаў існавала такая прыкмета: хто ў дзяцінстве разбураў птушыныя гнёзды, той за жыццё зменіць столькі сяліб, колькі гнёздаў разбурыў. Памятайце пра гэта!

**VI. Дамашняе заданне.**

- Індывідуальнае заданне: вуснае паведамленне “Што я раскажу замежнаму госцю пра абрад Уваходзіны”

**VII. Рэфлексія**.

Вучні ацэньваюць сваю работу па блоках, падымаючы кружок адпаведнага колеру.

- Як засвоілі новы матэрыял?

* Усё было зразумела
* Ёсць над чым працаваць
* Многа вядома было па тэме ўрока

- Як сябе адчувалі на ўроку?

* Было цікава і хацелася працаваць
* Было сумна і хацелася хутчэй пачуць званок
* Урок праляцеў імгненна, і стомленасці не адчувалася

**VIII. Падвядзенне вынікаў урока**

Выстаўленне і каменціраванне адзнак

Развітанне настаўніка

Мне было вельмі прыемна з вамі працаваць. Вы такія разумныя і цікаўныя, таму буду рада новым нашым сустрэчам. Урок скончаны. Усяго вам добрага. А вы як адкажыце, якія ветлівыя словы пры развітанні вы можаце назваць?

Дзеці.

1. Да пабачэння!

2. Дзякуем за добрыя парады, мы былі Вам рады!

3. Здаровыя бывайце, нас не забывайце!

4. Усяго Вам найлепшага! Рады былі, што Вы к нам зайшлі!

5. Да новых сустрэч!